《送李文授知括苍》
宋代·孙应时

中兴尚有名臣子，江表能馀正始音。
拟赞经纶须老手，更分符竹此何心。
麒麟阁上风云旧，烟雨楼前山水深。
世事由来偶然耳，公馀端不废清吟。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。